חוק הגנת הצרכן (תיקון מס' 46), התשע"ו–2016
הצעת חוק פרטית, הכנסת ה-20
פורסם: ספר החוקים, חוברת 2555, עמ' 897, 2016-06-16T00:00:00+03:00
חוק הגנת הצרכן (תיקון מס' 46) (להלן – התיקון), התקבל בקריאה השנייה ובקריאה השלישית ביום ז' בסיוון התשע"ו (13 ביוני 2016). מטרת תיקון זה לחייב עוסק ליידע צרכן על קיומו של חוב כלפיו, להסדיר את אופן היידוע ולגרום לכך שעוסק לא ינקוט הליכי גבייה אלא לאחר שיידע את הצרכן על חובו.
ראשית התיקון מחייב עוסק הטוען כי לצרכן חוב כלפיו, לשלוח אליו הודעת חוב בתוך ארבעה חודשים מהמועד שנקבע לתשלום החוב. בהודעת החוב יכללו הפרטים המהותיים הנוגעים לחוב, שהם פרטי העוסק והעסקה, פרטים בדבר החוב ואופן חישובו ודרכים להתקשרות עם העוסק לגבי החוב.
התיקון קובע שהעוסק ישלח בעצמו, ולא באמצעות אחר, את הודעת החוב, והוא ישלח אותה במסמך נפרד. 
כן התיקון קובע שהעוסק ישלח את הודעת החוב לכתובת הצרכן כפי שהיא רשומה אצלו, ואם כתובת הצרכן אינה ידועה לו – לכתובת הצרכן כפי שהיא רשומה במרשם האוכלוסין. עם זאת, התיקון קובע שבמקרה שצרכן הסכים לך במפורש מראש, רשאי העוסק לשלוח את הודעת החוב שלא באמצעות הדואר, אלא במסרון או בדרך ממוחשבת.
כמו כן, התיקון מחייב עוסק לשלוח לצרכן, אם ביקש זאת הצרכן, בתוך 14 ימים מיום הבקשה, תיעוד המאשר את קיומה של העסקה שלגביה נשלחה אליו הודעת חוב.
מעבר לכך, התיקון קובע כי עוסק לא יוכל לנקוט פעולה שמטרתה גביית חוב, לרבות שליחת התראה לפני נקיטת הליכים משפטיים, או לחייב את הצרכן בהוצאות גבייה, למעט חיוב הצרכן בהפרשי הצמדה וריבית לפי דין או לפי הסכם, אם טרם עברו 14 ימים מיום ששלח לו את הודעת החוב.
התיקון קובע סנקציות שיוטלו על עוסקים שיפרו את הוראות התיקון. הרשות להגנת הצרכן רשאית להטיל עיצום כספי על עוסק, אם הוא לא שלח לצרכן הודעת חוב או תיעוד המאשר את קיומה של העסקה. כמו כן, על עוסק שינקוט פעולה שמטרתה גביית חוב או שיחייב את הצרכן בהוצאות גבייה, ללא ששלח לו הודעת חוב התאם לתיקון, ניתן להטיל סנקציה כפולה: ראשית הרשות להגנת הצרכן יכולה להטיל עליו עיצום כספי. שנית רשם ההוצאה לפועל או בית משפט יהיו רשאים להפחית את הוצאות הגבייה, כולן או חלקן, אם העוסק יתבע הוצאות אלו במסגרת הליכי גבייה או תובענה. 
תחילתו של התיקון שלושה חודשים מיום פרסומו ברשומות, והוא יחול גם על עסקאות שנכרתו לפני יום תחילתו, ובלבד שהחוב נוצר מיום פרסומו ואילך.